Een dood, een ernstig beseer in ongeluk op N2Die motor waarin die oorledene en sy passasier onderweg was. Foto: Verskaf Die Oos-Kaapse polisie ondersoek ŉ saak van strafbare manslag ná ŉ botsing tussen ŉ vragmotor en ŉ kar in die omgewing van Msobomvu in die voormalige Transkei waarin ŉ man dood is en nog een ernstig beseer is. Blykbaar was ŉ passasiersmotor en ŉ trok Saterdag betrokke in dié ongeluk op die N2 naby die nedersetting Zazulwana, Butterworth, sê kapt. Jackson Manatha, Oos-Kaapse polisiewoordvoerder. “Die 25-jarige bestuurder van die motor is op slag dood terwyl sy passasier, ŉ man in sy vroeë 30’s, ernstig beseer en na die hospitaal op Butterworth geneem is,” sê Manatha. “Die oorsaak van die ongeluk is nog nie bekend nie en speurders van die Msobomvu-polisiestasie stel ondersoek in.”